SET เปิดเช้ารูดหนัก 29 จุดหลุดแนวรับ 1,550 นลท.วิตกไวรัส “โคโรนา” ระบาดทั่วโลก!
SET เปิดเช้ารูดหนัก 29 จุดหลุดแนวรับ 1,550 นลท.วิตกไวรัส “โคโรนา” ระบาดทั่วโลก!
SET เปิดเช้ารูดหนัก 29 จุดหลุดแนวรับ 1,550 นลท.วิตกไวรัส “โคโรนา” ระบาดทั่วโลก!
27 ม.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,540.60 จุด ลบ 28.95 จุด หรือ 1.84% สูงสุดที่ 1,548.11 จุด ต่ำสุดที่ 1,540.00 จุด มูลค่าการซื้อขาย 6.76 พันล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นทั่วโลกที่ยังปรับตัวลงอยู่ โดยตลาดหุ้นในภูมิภาคเอเชียเช้านี้เปิดมาก็ยังติดลบกัน โดยมีสาเหตุหลักจากการระบาดของเชื้อไวรัสโคโรนาสายพันธุ์ใหม่ที่มีการแพร่กระจายไปทั่วโลก และทางการจีนก็ได้สั่งห้ามทัวร์จีนออกนอกประเทศ ส่งผลกระทบต่ออุตสาหกรรมการบิน, การท่องเที่ยว และโรงแรม แม้แต่น้ำมันก็ได้รับผลกระทบไปด้วยจากการใช้น้ำมันที่ลดลง ส่งผลให้ราคาน้ำมันปรับตัวลง โดยเช้านี้ราคาน้ำมันในตลาดฟิวเจอร์สก็ปรับตัวลง 2%
อย่างไรก็ดี เชื่อว่านักลงทุนคงจะมีการโยกการลงทุนมาที่หุ้นในกลุ่ม Defensive อย่างพวกโรงพยาบาล, โรงไฟฟ้า เป็นต้น นอกจากนี้เงินบาทเช้านี้ก็อ่อนค่าลงมากจากการท่องเที่ยวของคนจีนที่หายไป
พร้อมกันนี้ให้ติดตามการทยอยประกาศผลประกอบการของบริษัทจดทะเบียน โดยในวันที่ 28 ม.ค.DTAC ประกาศงบฯ, 29 ม.ค.SCC จะประกาศงบฯ และ 30 ม.ค.PTTEP จะประกาศงบฯ
พร้อมให้แนวรับ 1,550 จุด ส่วนแนวต้าน 1,575 จุด